REPUBLIKA HRVATSKA

 PRIMORSKO-GORANSKA ŽUPANIJA

 OPĆINA KOSTRENA

 ***Općinski načelnik***

KLASA: 400-01/23-01/04

URBROJ: 2170-22-06-24-12

Kostrena, 14. svibnja 2024.

***MATERIJAL***

*za sjednicu Općinskog vijeća*

*zakazanu za . svibnja 2024. godine*

*Točka* *.* *dnevnog reda*

Predmet: ***Prijedlog odluke o I. izmjenama i dopunama Proračuna Općine Kostrena za 2024. godinu***

***Općinski načelnik***

 *Dražen Vranić, dipl. iur.*

**OBRAZLOŽENJE**

PRIJEDLOGA I. IZMJENA I DOPUNA PRORAČUNA OPĆINE KOSTRENA ZA

2024. GODINU

 Visina sredstava za financiranje javnih rashoda Općine Kostrena za 2024. godinu utvrđena je Proračunom u iznosu od 12.536.745 eur („Službene novine Općine Kostrena“ br. 10/23).

 Temeljem članka 45. Zakona o Proračunu („Narodne novine br. 144/21), te članka 31. Odluke o izvršavanju Proračuna Općine Kostrena za 2024. godinu („Službene novine Općine Kostrena“ br. 10/23“), praćenja podataka o naplati prihoda i izvršenju rashoda Proračuna, te razmatranjem stvarnih mogućnosti za realizaciju projekata po pojedinim programima, ukazuje se potreba novog uravnoteženja Proračuna Općine Kostrena za 2024.godinu.

Razlozi za to jesu:

- Odluka o raspodjeli rezultata Proračuna Općine Kostrena za 2023. godinu kojom je utvrđena visina viška prihoda iz protekle godine i način raspodjele istog.

- Nova procjena prihoda proračuna za 2024. godinu temeljena na dosadašnjim saznanjima o naplati prihoda tijekom godine

 - Analizom troškova po pojedinim aktivnostima uočeno je da je iz objektivnih razloga potrebno izvršiti izmijeniti planske vrijednosti te planirati neke aktivnosti i projekte koji prvotno nisu bili planirani

Iz ove činjenice proizašla je potreba prenamjene sredstava između pojedinih programa, projekata i aktivnosti. Isto tako potrebno je rasporediti rezultat poslovanja iz 2023.g. i osigurati sredstva za izvršavanje nekih potpuno novih aktivnosti za koje nisu bila osigurana sredstva.

Prijedlogom I. izmjena i dopuna Proračuna za 2024. godinu prihodovna strana predlaže se za povećanje u iznosu od 296.170 eur, za koliko se povećava i rashodovna strana Proračuna.



Raspored prihoda i primitaka te rashoda i izdataka po vrstama prikazan je u slijedećoj tabeli:







Prihodi od poslovanja predloženi su za povećanje kako slijedi:

 „Prihodi od poreza“ predlažu se za povećanje u iznosu od 297.983 eur i to temeljem procjene projekcije do kraja godine, a sukladno dosadašnjem izvršenju prihoda od poreza.

„Pomoći iz inozemstva i od subjekata unutar općeg proračuna„ predloženi su za povećanje u ukupnom iznosu od 128.440 eur. Povećanje je nastalo temeljem nove procjene potencijalnog dobivanja pomoći koje se očekuje, te prijenosa sredstava pomoći iz prethodne godine koja nisu uslijedila u 2023. g. Promjene su na stavkama:

* 10.060 eur odnosi se na preneseni višak sredstava za fiskalnu održivost vrtića uprihodovanih, a neutrošenih u 2023.g. cjelokupni iznos raspoređuje se na rashode proračunskog korisnika Dječji vrtić Zlatna ribica.
* 2.700 eur pomoći iz županijskog proračuna odnosi se na odobrena sredstva od strane Centra za poljoprivredu za uređenje voćnjaka kod dječjeg vrtića Zlatna ribica.
* 10.110 eur odnosi se na planirana sredstva pomoći za koja se očekuje uplata u 2024, a odnose se na zadnju tranšu za projekt Kuća kostrenskih pomoraca
* 50.410 eur odnosi se na planirana sredstva pomoći za koja se očekuje uplata u 2024, a odnose se na isplatu pomoći iz državnog proračuna od Ministarstva turizma i sporta za projekt uređenja malog pomoćnog igrališta Žuknica
* 32.830 eur odnosi se na planirana sredstva pomoći za koja se očekuje uplata u 2024, a odnose se na zadnju tranšu za projekt Stori po svoju
* 23.640 eur odnosi se na planirana sredstva pomoći za koja se očekuje uplata u 2024, a odnose se na isplatu sredstava za projekt projekt uređenja malog pomoćnog igrališta Žuknica od LAG-a Vinodol

„Prihodi od upravnih i administrativnih pristojbi, pristojbi po posebnim propisima i naknada“ predlažu se za umanjenje za 183.920 eur.

Najznačajnije je umanjenje procjene prihoda od komunalnog doprinosa koje se umanjuje za 190.000 eur.

Za prihod od prodaje ulaznica kod proračunskog korisnika Centar kulture Kostrena predviđa se povećanje od 1.750 eur.

Prihod od Sufinanciranja cijene usluge (participacija cijene vrtića od strane roditelja) kod proračunskog korisnika Dječji vrtić Zlatna ribica predviđa se za povećanje od 4.580 eur.

„Prihodi od prodaje proizvoda i robe te pruženih usluga, prihodi od donacija“ povećavaju se za 32.910 eur.

Za iznos od 7.000 eur umanjuju se prihodi od prodaje proizvoda i robe te pruženih usluga proračunskih korisnika zbog nemogućnosti prodaje suvenira kod korisnika Centar kulture Kostrena.

Iznos od 39.593 eur odnosi se na donaciju KD Čistoća koja nije uslijedila u 2023.g. te će biti realizirana u 2024.g., a za sufinanciranje nabavke polu ukopanih spremnika za odvojeno prikupljanje otpada koje je provedeno u 2022.godini.

Kod rashoda poslovanja najznačajnije je povećanje na stavci „Rashodi za zaposlene“ i to za 188.850 eur. Povećanje ovih rashoda odnosi se na projekciju izračuna plaća za zaposlenike kod proračunskih korisnika i općinske uprave za period od 1.6. 2024. g. do kraja godine sukladno najavi o povećanju plaća za sve zaposlenike.

Obrazloženje povećanja rashoda po pojedinim programima i aktivnostima unutar pojedinih razdjela i glava daje se u nastavku.

Rashodi i izdaci po organizacijskoj klasifikaciji prikazani su u slijedećoj tabeli:



**Razdjel 001. “PREDSTAVNIČKA I IZVRŠNA TIJELA“** predlaže se povećanje u iznosu od 15.200,00 eura.

***Glava 00102 Općinski načelnik*** predlaže se za povećanje u ukupnom iznosu od 15.200,00 eura unutar PROGRAMA REDOVNI RAD IZVRŠNOG TIJELA, od čega pretežitim dijelom na novo dodanoj aktivnosti ***70. obljetnica nogometnog turnira ˝Kvarnerska rivijera˝,*** i to povećanje od15.000,00 € koji iznos je planiran za sufinanciranje istoimenog nogometnog turnira u kojem Općina Kostrena, pored Omišlja, Labina i Mošćeničke drage, sudjeluje kao domaćin. Turnir se na području Kostrena planira odvijati u periodu od 27., 28. i 29. svibnja te 31. svibnja, za kada je planirano igranje polufinala.

**Razdjel 002. „UPRAVNI ODJEL ZA OPĆE, PRAVNE POSLOVE I LOKALNU** **SAMOUPRAVU“**

***Glava 00201 „Upravni odjel za opće, pravne poslove i lokalnu samoupravu“*** predlaže se ukupno povećanje od 55.290 eura.

Unutar PROGRAMA OSNOVNOŠKOLSKO OBRAZOVANJE predlaže se povećanje od 27.310,00 eura, i to prema aktivnostima:

***Sufinanciranje prijevoza školske djece*** predlaže se povećanje u iznosu od 5.000,00 € u svrhu osiguranja dostatnog iznosa radi provođenja postupka javne nabave za prijevoz djece OŠ Kostrena u školskoj godini 2024./2025.

***Produženi boravak*** povećanje u iznosu od 20.000,00 eura obzirom na promjene koje su nastupile, a odnose se na povećanje plaća učitelja. Sukladno *Uredbi vlade o nazivima radnih mjesta, uvjetima za raspored i koeficijentima za obračun plaće u javnim službama („NN“ br. 22/24)* koja je na snagu stupila 1. ožujka 2024. godine povećane su između ostalog plaće učiteljima i učiteljicama zaposlenim u osnovnim školama. Općina Kostrena u školskoj godini 2023./2024. sufinancira trošak mjesečnih bruto plaća za 6 učiteljica, a sve u svrhu realizacije programa produženog boravka te programa cjelodnevne nastave koje se provode u OŠ Kostrena, slijedom čega je potrebno uskladiti ranije planirane troškove ove aktivnosti.

***Korištenje dvorane – stariji razredi*** povećanje od 1.310,00 eura i ***Korištenje dvorane vannastavne aktivnosti*** povećanje od 1.000,00 eura budući je uvidom u izvršenje kartice predmetne pozicije utvrđeno da je u svrhu podmirenja očekivanih stvarnih troškova do kraja 2024. godine potrebno osigurati dodatna sredstva.

Unutar PROGRAMA SREDNJOŠKOLSKO OBRAZOVANJE predlaže se povećanje od 8.400,00 eura, i to prema na aktivnosti ***Stipendije izvrsnosti***, dok se unutar PROGRAMA VISOKOŠKOLSKO OBRAZOVANJE aktivnost ***Stipendije izvrsnosti*** predlaže smanjenje od 8.400,00 eura. Radi se o prenamjeni sredstava, a obzirom na stvarno stanje dodijeljenih učeničkih i studentskih stipendija.

Unutar PROGRAMA PROMICANJE KULTURE predlaže se smanjenje od 4.000,00 eura, i to na način da se u aktivnost ***Portal ˝Naša Kostrena˝*** predlaže povećanje od 2.000,00 eura u svrhu izvršavanja obveza prema predmetnoj aktivnosti, dok se u aktivnosti ***Javne potrebe u Kulturi*** predlaže smanjenje od 6.000,00 eura, a obzirom na okončani postupak natječaja za zadovoljenje javnih potreba u kulturi i dodijeljena sredstva.

Unutar PROGRAMA MANIFESTACIJE I OBLJETNICE predlaže se povećanje od 200,00 eura na aktivnosti ***Obilježavanje državnih blagdana***.

Unutar PROGRAMA ZDRAVSTVO predlaže se povećanje od 8.500,00 eura, i to za aktivnost ***Ultrazvučni pregledi*** za što je predviđeno povećanje od 2.500,00 eura, a koje rezultira poskupljenjem usluge obavljanja pregleda. Dodatno povećanje unutar ovog programa predviđeno je za aktivnost ***Pomoć djeci oboljeloj od kroničnih bolesti i djeci s teškoćama u razvoju,*** za što se predlaže povećanje od 10.000,00 eura, a koje je rezultat izmjena i dopuna Odluke o dodatnoj zdravstvenoj skrbi na području Općine Kostrena slijedom kojih izmjena se proširio krug korisnika pojedinih prava (pored djece Odluka sada obuhvaća i mlađe osobe do 30.-te godine života). Pod aktivnosti ***Javne potrebe u zdravstvu*** predlaže se smanjenje od 4.000,00 eura, a obzirom na okončani postupak natječaja za zadovoljenje javnih potreba i dodijeljena sredstva.

Unutar PROGRAMA SOCIJALNA SKRB predlaže se povećanje od 20.280,00 eura, i to u odnosu na aktivnost ***Smještaj predškolske djece***, gdje se predlaže povećanje od 10.000,00 eura, a koje rezultira brojem djece (trenutno ukupno 20-tero djece) kojima se subvencionira boravak u registriranim obrtima ˝dadiljama˝ i vrtićima čiji osnivač nije Općina Kostrena, a koja djeca se po provedenom postupku upisa nisu uspjela upisati u Dječji vrtić ˝Zlatna ribica˝ pedagoška godina 2023/2024., zbog popunjenosti kapaciteta.

Unutar aktivnosti ***Uskršnji pokloni*** predlaže se povećanje u iznosu od 4.800,00 eura, a što je rezultat stvarno isplaćenog novčanog dara umirovljenicima i ostalim propisanim kategorijama mještana povodom uskrsnih blagdana ove godine.

Dodatno, unutar ovog programa na aktivnosti ***Crveni križ*** predlaže se povećanje od 5.480,00 eura, sve u svrhu zadovoljenja zakonske obveze temeljem Zakona o crvenom križu slijedom čega je Općina Kostrena dužna u određenom postotku sudjelovati u financiranju rada Crvenog križa.

***Glava 00202 „Dječji vrtić „Zlatna ribica“***

Povećanje za ukupno 127.100 eur odnosi se prvenstveno na novi izračun rashoda za zaposlene, zbog povećanja plaća zaposlenika u dječjem vrtiću „Zlatna ribica“ sukladno potpisanom Kolektivnom ugovoru Vrtića s Općinom Kostrena. Osim navedenog, povećava se i trošak rashoda za zaposlene pri aktivnosti „Rastimo zajedno“ radi usklađenja s planiranom isplatom nagrade za radne rezultate za 3 voditelja aktivnosti.

Povećanje u smislu materijalnih rashoda proizlazi većinom iz potrebe za dodatnim financiranjem rashoda za usluge zbog rada odgajatelja putem student servisa, no došlo je i do poskupljenja zdravstvenih usluga.

***Glava 00203 „Javna ustanova „Narodna knjižnica Kostrena““***

Povećanje za ukupno 6.670 eur odnosi se prvenstveno na novi izračun rashoda za zaposlene, zbog povećanja plaća zaposlenika u Javnoj ustanovi „Narodna knjižnica Kostrena“.

***Glava 00204 „Centar kulture Kostrena“***

Unatoč predviđenom povećanju plaća za zaposlenike Centra kulture Kostrena, rebalansom se smanjuju prvotno planirani rashodi za zaposlene zbog različite strukture zaposlenika u trenutku izrade rebalansa od one koja se predviđala prilikom planiranja proračuna.

Rashodi za nabavku proizvedene dugotrajne imovine povećavaju se na aktivnosti „Opremanje kuće kostrenskih pomoraca“ iz razloga potrebe nabavke nove opreme za Kuću kostrenskih pomoraca koji trošak je prethodno bio planiran po aktivnosti „Događanja kuće kostrenskih pomoraca“. Radi se o nabavci audio vodiča s tekstovima.

Na aktivnosti „Kino u kostreni“ predviđa se povećanje u iznosu 2.575 eur prvenstveno zbog predviđenih troškova najma filmske građe kako bi se ostvarili ciljevi postavljeni planiranom aktivnosti (obveza prikazivanja određenog broja filmova).

**Razdjel 003 „UPRAVNI ODJEL ZA FINANCIJE I GOSPODARSTVO“** predlaže se povećanje u iznosu od 27.900 eur. Povećanje se odnosi na :

**Program „Opći rashodi stručnih službi“,** u iznosu 27.000 eur i to na slijedećim aktivnostima:

„REDOVNA DJELATNOST UO ZA FINANCIJE I GOSPODARSTVO“ iznos povećanja od 20.000 eur odnosi se na predviđeno povećanje plaća za zaposlenike.

 „ZAJEDNIČKI TROŠKOVI STRUČNIH SLUŽBI“ u iznosu 3.000 eur. Sukladno trenutnoj potrošnji te procjeni potrošnje do kraja tekuće godine napravljena je nova procjena troškova u smislu računalnih usluga.

„KAPITALNA ULAGANJA U IMOVINU“ u iznosu od 4.000 eur odnosi se na nabavku nove računalne opreme nužne za redovno poslovanje općinske uprave.

**Program „Gospodarstvo“** predlaže se za povećanje u visini 900 eur.

S obzirom na odluku skupštine LAG Vinodol o povećanju godišnjeg iznosa članarine za JLS-ove članice LAG-a, potrebno je osigurati dodatni iznos od 900 eur u proračunu.

**Razdjel 004 „UPRAVNI ODJEL ZA KOMUNALNI SUSTAV, PROSTORNO PLANIRANJE I ZAŠTITU OKOLIŠA“**.

***Program 914 KAPITALNA ULAGANJA U OBJEKTE U KULTURI***

Ovaj program povećava se za 25.100 eura, a odnosi se na izradu projektne dokumentacije uređenja prizemlja i kata Narodne čitaonice Sveta Barbara za potrebe korištenja Centra kulture Kostrena te projektne dokumentacije za kompletno uređenje dvorišta oko zgrade Kuće kostrenskih pomoraca.

***Program 1408 IZGRADNJA KOMUNALNE INFRASTRUKTURE***

Sredstva za realizaciju ovog programa smanjuju se za 182.250 eura što se u najvećoj mjeri odnosi na projekt *Uređenje igrališta Žarka Pezelja* koji se odgađa. Naime, tijekom 2023. godine s društvom MAXMAR grupa d.o.o. iz Jastrebarskog sklopljen je ugovor o izvođenju radova na obnovi ovog igrališta. Prije uvođenja u posao od strane izvođača radova sugerirano je da način sanacije postojeće asfaltne podloge predviđen ugovornim troškovnikom ne garantira dobru izvedbu završnih slojeva akrila te da sukladno tome izvođač radova ne može garantirati za izvedene radove. Obzirom da novi način sanacije podloge predstavlja značajnije izmjene troškovnika i predmeta nabave, sukladno Zakonu o javnoj nabavi ugovor o izvođenju radova će se sporazumno raskinuti. Troškovnik će se doraditi i prilagoditi tehnologiji koja će dati najbolje rješenje sanacije podloge te tek onda raspisati novi postupak javne nabave. Gradnja ceste s infrastrukturom u Rožićima je okončana u ožujku tekuće godine, a u narednim danima predstoji priprema atestne dokumentacije i prijava za tehnički pregled.

***Program 1511 ODRŽAVANJE KOMUNALNE INFRASTRUKTURE***

Ovaj program povećava se za 106.000 eura. Povećanje stavaka odnosi se na obavljanje komunalne djelatnosti koje se obavljaju putem KD Kostrena d.o.o. - *Čišćenje javnih površina-pometanje* i *Održavanje groblja i mrtvačnica* dok će se kroz aktivnost *Održavanje javnih površina* izvesti građevinski radovi na formiranju platoa za postavu javnih spremnika za odvojeno prikupljanje otpada na pet lokacija na kojima je utvrđena potreba.

***Program 1512 UPRAVLJANJE IMOVINOM***

Ovaj program povećava se za 115.500 eura. Povećanje sredstva odnosi se na izvođenje građevinsko-obrtničkih radova na uređenju zgrade nekadašnjeg vatrogasnog doma kod ulaza u Termoelektranu radi smještaja udruge, izvođenje sanacijskih i hidroizolacijskih radova na sanaciji dijela tribine iznad ekonomata i toplinske podstanice od propuštanja oborinskih voda u unutrašnjost objekta te manjih radova na održavanju objekata u vlasništvu Općine Kostrena (npr. sanacije dimnjaka nakon sezone grijanja i sl.) kao i povećanih rashoda prema KD Kostrena d.o.o. za tekuće održavanje objekata radi povećanja cijene rada.

***Program 1606 IZVANREDNO ODRŽAVANJE POMORSKOG DOBRA***

Ovaj program povećava se za 48.000 eura i u najvećoj mjeri odnosi se na neplanirane, a već izvedene troškove sanacije pasarele ispred zgrade Jedriličarskog kluba Galeb koja je uništena uslijed olujnog nevremena tijekom studenog prošle godine.

***Program 1712 IZRADA PROJEKTNE DOKUMENTACIJE***

Program IZRADA PROJEKTNE DOKUMENTACIJE smanjuje se u rashodovnoj strani za 36.500 eura. Obzirom na status pojedinih predmeta pri nadležnom upravnom tijelu PGŽ koje izdaje lokacijske i građevinske dozvole te upravnog tijela PGŽ koje provodi rješavanje imovinsko-pravnih poslova, planiran su stavke koje su realno ostvarive do kraja tekuće godine.

***Program 1906 ZAŠTITA OKOLIŠA***

Ovaj program povećava se za 8.800 eura i obuhvaća u najvećoj mjeri na nabavku smetlarnika za smještaj spremnika za odvajanje otpada za potrebe Centra kulture u Svetoj Barbari.

***Program 1515 KAPITALNE DONACIJE TRGOVAČKIM DRUŠTVIMA***

Sredstva za ovaj program se povećavaju za 24.000 eura što je usklađenje sa planiranim naknadama za razvoj koja se prikuplja od strane komunalnih društava.

**Predlaže se Općinskom vijeću usvajanje prijedloga i donošenje Odluke o I. Izmjenama i dopunama Proračuna Općine Kostrena za 2024. godinu.**

 **OPĆINSKI NAČELNIK**

 ***Dražen Vranić, dipl. iur.***